Prokureur steel glo miljoene by POF | Maroela Media
'n Voormalige prokureur wat in eise teen die Padongelukkefonds (POF) gespesialiseer het, het Woensdag in die gespesialiseerde kommersiële misdaadhof in Bellville verskyn.
Eslin Frank Meyer (59) het onskuldig gepleit op aanklag van diefstal en die versuim om behoorlike rekeningkundige rekords te hou. Hy word daarvan beskuldig dat hy meer as R6 miljoen gesteel het van POF-eisers en bestorwe boedels.
Meyer se saak is tot 23 Junie uitgestel en sy borgtog van R10 000 is verleng. Volgens die klagstaat is Meyer vyf jaar gelede deur die Kaapse Wetsgenootskap verbied om te praktiseer nadat 61 eise ten bedrae van R6 441 657 by die Getrouheidsfonds vir Prokureurs ingedien is.
Die staatsaanklaer voer aan dat Meyer die geld wat deur die POF oorbetaal is vir homself gehou het sonder om eisers in te lig dat die POF uitbetaal het. Hy het glo ook net gedeeltes van eise aan ander eisers uitbetaal en die oorblywende geld vir homself gehou.